ইতিহাসে লিয়েন্ডার পেজ। ডেভিস কাপের ইতিহাসে সবথেকে সফল টেনিস খেলোয়াড়ের নাম শনিবারের পর থেকে হয়ে গেল লিয়েন্ডার পেজ। রোহন বোপান্নার সঙ্গে জুটি বেঁধে কেরিয়ারের ৪৩ তম ডাবলস জয় ছিনিয়ে নিলেন তিনি। ডাবলসের ইতিহাসে সবথেকে সফল খেলোয়াড় আপাতত তিনি। এর আগে ডাবলসে সবথেকে বেশি জয়ের নজির ছিল ইতালির নিকোলা পিত্রাঙ্গেলি। লিয়েন্ডারের সঙ্গেই তাঁর এতদিন ডাবলস জয়ের সংখ্যা ছিল ৪২। তবে শনিবার সেই রেকর্ডও পেরিয়ে যান লিয়েন্ডার।

এই বিষয়ে অন্যান্য খবর

সময়ের স্রোত থমকে যায়, যে সমস্ত কিংবদন্তিদের জন্য


বোপান্নার সঙ্গে জুটি বেঁধে চিনা জুটি মো জিং গোং এবং জে ঝাংকে ৫-৭, ৭-৬ (৫), ৭-৬ (৩) ফলাফলে হারান ওয়ার্ল্ড গ্রুপের প্লে অফ পর্বের কোয়ালিফাইং পর্বে। শুক্রবার রামকুমার রামনাথন এবং সুমিত নাগাল জোড়া সিঙ্গলসে অপ্রত্যাশিতভাবে হেরে বসায় শনিবার জিততেই হতো ভারতকে। জিতে ভারতকে অক্সিজেন দিলেন বোপান্না-পেজ জুটিই। 
বোপান্না-লিয়েন্ডার প্রত্যাঘাতের পরে জোড়া রিভার্স সিঙ্গলসে এর পরে জয় এনে দেন রামকুমার রামানাথন এবং প্রজনেশ গুণশ্বেরণ। চিনের বিরুদ্ধে ৩-২ জিতে ভারত টানা পাঁচবার ওয়ার্ল্ড গ্রুপের প্লে অফ পর্বে খেলবে।
নব্বইয়ের দশকের শুরুতেই জাতীয় দলের হয়ে ডেভিস কাপে অংশ নেওয়া শুরু লিয়েন্ডারের। জিশান আলি, মহেশ ভূপতি থেকে রোহন বোপান্না, সোমদেব দেববর্মণ— প্রত্যেকের সঙ্গেই জুটি বেঁধে ডেভিসে অংশ নিয়েছেন তিনি। মহেশ ভূপতির সঙ্গে তাঁর পার্টনারশিপ এখনও দেশের অন্যতম সেরা। একাধিক সাফল্য এনে দিয়েছেন দু’জনে।
তবে সম্পর্কের অবনতি বেশ কিছুদিন থেকেই। বোপান্নার সঙ্গেও ব্যক্তিগত সম্পর্ক ভাল নয়। ডেভিসে একে অন্যের সঙ্গে জুটি বাঁধতে মোটেই রাজি ছিলেন না। তবে চাপে পড়েই কিছুটা বাধ্য হয়ে নেমেছিলেন দেশের জার্সিতে। আর তাতেই ইতিহাসে বেকবাগানের চিরতরুণ।